Danny Glover

**Daniel Lebern Glover** američki je glumac, filmski režiser i politički aktivist.

## Rane godine
Rođen je u San Franciscu, od oca Jamesa i majke Carrie (r. Hunley). Njegovi roditelji, inače poštanski radnici, bili su aktivni članovi Nacionalne asocijacije za napredak obojenih osoba (*NAACP*) i radili su na promociji jednakih prava. Glover je odrastao u ljubavi prema sportu, poput svog oca. Kao adolescent patio je od epilepsije. Prema vlastitom prisjećanju, razvio je "način koncentriranja kako se napadi ne bi dešavali". Koristeći ovu tehniku, koju on opisuje kao "tip autohipnoze", Glover kaže da nije imao napad od svoje 34. godine.

Završio je srednju školu *George Washington* u San Franciscu, nakon čega odlazi na *City College*, gdje ostaje godinu dana; zatim se prebacio na *American University* u Washingtonu, gdje je 1968. godine diplomirao iz ekonomije. Na koledžu je upoznao svoju buduću suprugu Asake Bomani, kojom se oženio 1975. Međutim, kasnije su se razveli. Imaju kćerku Mandisu (r. 1976).

## Karijera
[mini|desno|Glover [1997.]]

Glover je isprva radio u gradskoj administraciji. U kasnim 20-ima igrao je za *San Francisco 49erse*. Također je vježbao glumu u *Shelton Actors Labu*, koji je vodila **Jean Shelton**. Njoj je Glover u jednom intervjuu pripisao većinu zasluga za svoj glumački razvoj. Odlučivši da želi biti glumac, Glover je dao otkaz na poslu u gradskoj administraciji i uskoro počeo karijeru na pozorišnim daskama. Preselio se u Los Angeles u potrazi za prilikama u glumi; tu je kasnije s glumcem Benom Guilloryjem osnovao *Robey Theatre Company* (1994), u čast glumca, radikalnog aktivista i koncertnog pjevača Paula Robesona. Pozorište je usmjereno na rad sa crnim glumcima i na tematiku vezanu za Afroamerikance.

Glover je imao brojne filmske, pozorišne i TV-uloge, a najpoznatiji je po ulozi narednika Rogera Murtaugha u serijalu akcijskih filmova *Smrtonosno oružje*. Tokom karijere imao je i dosta kameo uloga. Npr., pojavio se u spotu Michaela Jacksona za pjesmu *Liberian Girl* (1987). Također se pojavio kao suprug Celije, žene koju je u *Boji purpura* glumila Whoopi Goldberg, te kao poručnik James McFee u filmu *Svjedok*. 1994. imao je režiserski debi u kratkom filmu *Override* u produkciji kanala *Showtime*.

Prvu glavnu ulogu imao je 1990. u *Predatoru 2*, nastavku SF-akcijskog filma *Predator*. Iste godine glumio je u drami Charlesa Burnetta *Spavati s bijesom*; dobio je nagradu *Independent Spirit* za najbolju glavnu mušku ulogu.

Kao i Humphrey Bogart, Elliott Gould i Robert Mitchum, i Glover je glumio privatnog detektiva Philipa Marlowea, čiji je autor Raymond Chandler. To je bilo 1995. u epizodi "Red Wind" u seriji *Pali anđeli*, također u *Showtimeovoj* produkciji.

U dodatku na ovo, Glover je posudio glas u dosta dječijih filmova. Osim toga, nastupio je u popularnom filmu *Porodica čudaka* iz 2001, u kojem su još nastupili i Gene Hackman, Gwyneth Paltrow, Anjelica Huston, Ben Stiller i Owen Wilson.

2004. glumio je detektiva Davida Tappa u *Slagalici strave*. Naredne godine on i Joslyn Barnes objavili su da planiraju snimiti *No FEAR*, film o iskustvu dr. Marshe Coleman-Adebayo. Ona je 2000. godine dobila parnicu protiv Američke agencije za zaštitu okoline (*EPA*). Porota je odlučila da je *EPA* kriva zbog kršenja građanskih prava dr. Coleman-Adebayo na osnovu rase, spola i neprijateljskog radnog okruženja prema Zakonu o građanskim pravima iz 1964. Coleman-Adebayo otpuštena je nedugo nakon što je otkrila ekološku i ljudsku katastrofu koja se odvijala u rudnicima vanadija u Južnoafričkoj Republici. Njeno iskustvo nadahnulo je prihvatanje tzv. *No FEAR akta* (engl. *Notification of Federal Employees Anti-discrimination and Retaliation Act*).

2009. godine Glover se pojavio u dokumentarcu *Narod govori* (*The People Speak*), koji koristi dramske i muzičke izvedbe pisama, dnevnika i govorâ običnih Amerikanaca, a zasnovan je na knjizi *Narodna historija SAD-a*, čiji je autor historičar Howard Zinn.

Glover je glumio Wilsona, predsjednika SAD-a, u filmu katastrofe *2012*, koji je režirao Roland Emmerich.

2010. učestvovao je u španskom filmu *Želim biti vojnik*.

### Planirani režiserski debi
Glover je za svoj režiserski debi želio snimiti biografski film o Toussaintu Louvertureu, vođi Haićanske revolucije. U maju 2006. odabrana je glumačka ekipa u sastavu: Wesley Snipes, Angela Bassett, Don Cheadle, Jonathan Rhys Meyers, Chiwetel Ejiofor, Roger Guenveur Smith, Mos Def, Isaach De Bankolé i Richard Bohringer. Za produkciju, čiji su troškovi procijenjeni na 30 miliona dolara, bilo je planirano da počne u Južnoj Africi krajem 2006. i početkom 2007. Predsjednik Venecuele Hugo Chávez pomogao je da se prikupi 18 miliona dolara za snimanje *Toussainta* (Glover je najpoznatiji američki podržavalac Cháveza). Chávezov potez naljutio je neke venecuelanske filmaše koji su rekli da su tim novcem mogli biti finansirani neki domaći filmovi i da Gloverov film uopće nije vezan za Venecuelu. U junu 2007. oni su uputili peticiju Gloveru da ponovo razmotri korištenje sredstava koja mu je obezbijedio Chávez dok je Glover boravio u Venecueli tražeći lokacije za snimanje u okolini Caracasa. Peticija je rezultirala time da su lokalni filmski cehovi *Anac* i *Caveprol* stavljeni van zakona; filmskom institutu *Cnac*, koji podupire država, također je savjetovano da prekine veze s ovim cehovima. U aprilu 2008. Nacionalna skupština Venecuele odobrila je dodatnih 9.840.505 dolara za Gloverov film, koji je još u planovima.

## Lični život
2. septembra 2009. Glover je potpisao otvoreno pismo prigovora na uključivanje niza filmova koji su trebali prikazati Tel Aviv na *Međunarodnom filmskom festivalu u* Torontu. Uživa provoditi ljeto u svojoj vikendici u Miamiju. U njegove hobije spadaju skijanje, jahanje i bejzbol.

16. aprila 2010. Glover je bio uhapšen u Marylandu tokom protesta radnika Međunarodne unije službi za zaposlene (*SEIU*) zbog *Sodexovog* nepravednog i ilegalnog tretmana zaposlenika u toj kompaniji. Uručen mu je poziv na sud i kasnije je pušten. *Associated Press* je izvijestio: "Glover i ostali prešli su preko žute policijske trake kod sjedišta *Sodexa* i triput im je rečeno da odstupe. Kad su to odbili, Starks (portparol policije okruga Montgomery) rekao je da su ih policajci uhapsili."

## Aktivizam
[mini|lijevo|Glover govori na Maršu za prava imigranata u [Madison (Wisconsin)|Madisonu, Wisconsin 2007.]]

Dok je studirao na *San Francisco State Universityju*, Glover je bio član *Unije crnih studenata*, koja je, zajedno s *Frontom za oslobođenje zemalja trećeg svijeta* i *Američkom federacijom nastavnika*, učestvovala u petomjesečnom štrajku koji su predvodili studenti s ciljem ustanovljavanja Odsjeka za afroameričke studije. Taj štrajk bio je najduži studentski štrajk u američkoj historiji. On je pomogao da se ustanovi ne samo prvi odsjek za afroameričke studije nego i prva Škola za etničke studije u SAD-u.

Hari Dillon, predsjednik javne fondacije *Vanguard*, također je bio učesnik ovog štrajka, a Glover je sad u savjetničkom odboru *Vanguarda*. Također je član odbora u *The Algebra Projectu*, *The Black AIDS Instituteu*, *Walden Houseu*, te u plesnoj grupi *Something Positive*, koju vodi Cheryl Byron. Bio je optužen zbog neprimjerenog ponašanja i nezakonitog okupljanja nakon što je uhapšen ispred sudanske ambasade u Washingtonu tokom protesta zbog humanitarne krize u Darfuru.

U Gloverov dugotrajni sindikatski aktivizam spada i podrška *Ujedinjenim farmerskim radnicima*, sindikatu *UNITE HERE* i brojnim drugim sličnim udruženjima. U martu 2010. podržao je 375 radnika u Ohiju pozvavši na dodjeli *Oscara* sve glumce da bojkotiraju odijela kompanije *Hugo Boss* zbog objave ove kompanije da će zatvoriti proizvodni pogon u Ohiju nakon što je sindikat radnika odbio prijedlog za smanjenje plaća sa 13 na 8.3 dolara po satu.

U januaru 2006. Harry Belafonte predvodio je delegaciju aktivista, među kojima su bili i Glover te aktivist i profesor Cornel West, na sastanku sa Hugom Chávezom.

Glover je među prvima podržao senatora iz Sjeverne Karoline, Johna Edwardsa, na izborima za predsjedničkog kandidata Demokratske stranke 2008. sve dok se Edwards nije povukao, iako su neki izvori ukazivali na to da je podržao kongresmena iz Ohija, Dennisa Kucinicha, na čijoj je strani bio 2004. godine. Nakon Edwardsovog odustajanja, Glover je dao podršku Baracku Obami.

Glover je bio glasan u kritikama protiv Georgea W. Busha, nazivajući ga notornim rasistom. "Da, on je rasist. Svi smo to znali. Kao teksaški guverner, Bush je vodio kazneni sistem koji je pogubio više ljudi nego sve ostale savezne države zajedno. I većina ljudi koji su umrli bili su Afroamerikanci ili Hispanoamerikanci."

6. aprila 2009. Gloveru je dodijeljena titula poglavice u nigerijskoj državi Imo, tačnije, titula *Enyioma of Nkwerre*, što znači *dobar prijatelj* na jeziku naroda Igbo u istočnoj Nigeriji.

Glover je postao aktivan član *Odbora direktorâ* *Američke jazz fondacije*. U rad ove fondacije uključio se 2005. godine i nekoliko godina bio je gost-voditelj godišnje dobrotvorne priredbe *A Great Night in Harlem*, a pojavljivao se u sličnoj ulozi i na drugim događajima u organizaciji iste fondacije. 2006. godine vodeća britanska afrička pozorišna kompanija *Tiata Fahodzi* izabrala je Glovera za jednog od 3 svoja patrona, uz Chiwetela Ejiofora i Jocelyn Jee Esien, na otvaranju svečanosti povodom 10. godišnjice ove kompanije.

Glover je i aktivan član *TransAfrica Foruma*.

13. januara 2010. Glover je usporedio razorni potres u Haitiju s predviđanjima sličnih događaja s kojima bi se mogle suočiti druge otočne države kao rezultat neuspješnog samita u Kopenhagenu prethodne godine. Rekao je: "... prijetnja ovoga što se desilo Haitiju jeste prijetnja koja se može desiti otočnim državama bilo gdje na Karibima... Sve su one u opasnosti zbog globalnog zatopljenja... zbog klimatskih promjena... Kad smo uradili što smo uradili na samitu u Kopenhagenu, ovo je odgovor, ovo je ono što se dešava..." U istoj izjavi zatražio je da se uspostavi novi oblik partnerstva sa Haitijem i ostalim karipskim državama te pohvalio Brazil, Venecuelu i Kubu što su već prihvatile to partnerstvo.

### Aktivizam protiv rata u Iraku i invazije
Glover je otvoreno kritizirao rat u Iraku još prije njegovog početka u martu 2003. Mjesec prije toga Glover je bio jedan od govornika na antiratnom skupu u San Francisku. Također je bio potpisnik antiratnog pisma iza aprila 2003. pod nazivom *"To the Conscience of the World"*. Pismo je kritiziralo unilateralnu američku invaziju na Irak koja je dovela do "masovnog stradanja civila" i "uništavanja jedne od kulturnih baština čovječanstva". Tokom antiratnih demonstracija u centru Oaklanda u martu 2003. Glover je pohvalio vođe zajednice zbog njihovih antiratnih napora rekavši: "Oni su na prvim linijama frontova jer pokušavaju izgraditi bolju Ameriku... Svijet se ujedinio i rekao 'ne' ovom ratu - i mi moramo stajati uz njega."

## Filmografija
## Reference
## Vanjski linkovi
*
*

Kategorija:Rođeni 1946.
Kategorija:Živi ljudi
Kategorija:Biografije, San Francisco
Kategorija:Američki glumci
Kategorija:Američki režiseri
Kategorija:Aktivisti